SL Uradni list Evropske unije C 287/2

Smernice 2005-2006 za pripravljalne projekte programa „LIFE – Okolje“

(2004/C 287/02)

Člen 4.2.b Uredbe LIFE predvideva možnost financiranja posebnih projektov, imenovanih „pripravljalni“ projekti. Opredeljeni so kot „…projekti za pripravo razvoja novih okoljskih ukrepov in instrumentov Skupnosti, ter/ali posodobitev okoljske zakonodaje in politike“.

Cilj teh smernic je opredeliti obseg tovrstnih projektov in pomagati predlagateljem s posredovanjem ustreznih informacij. Poleg tega so naštete in na kratko opisane teme pripravljalnih projektov za leti 2005 in 2006. Te smernice so na voljo tudi na spletni strani LIFE na naslednjem naslovu: http://europa.eu.int/comm/environment/life/home.htm

Obseg

Pripravljalni projekti naj bodo namenjeni izključno podpori razvoja novih okoljskih politik ali posodobitvi obstoječih okoljskih politik.

Prednost ima razvoj ali posodobitev politike iz tematskih strategij, predvidenih v šestem okoljskem akcijskem programu (6. OAP), ali projekti, potrebni za uresničitev ciljev na prednostnih področjih tega programa.

Pripravljalni projekti naj bodo torej odgovor na določene potrebe v sektorju oblikovanja politike. Jasno se razlikujejo od predstavitvenih projektov, saj njihov cilj ni izvajanje obstoječe politike.

Od le-teh pa se razlikujejo tudi po tem, da jim ni potrebno ustrezati določenim merilom, kot so inovativnost, nazornost in ponovljivost.

Pripravljalni projekti naj upoštevajo obstoječe rezultate raziskovalnih dejavnosti v podporo oblikovanju politike, tudi tistih, ki jih financira raziskovalni okvirni program Skupnosti. Stremijo naj h krepitvi sinergije s preteklim in obstoječim raziskovanjem na tem področju.

Dejavnosti

Pripravljalni projekti lahko obsegajo široko paleto dejavnosti, potrebnih za uresničitev zadanih ciljev. Lahko vključujejo dejavnosti intelektualne narave, tj. študije, preiskave, zbiranja podatkov, itd. Lahko vključujejo konkretnejše dejavnosti, kot so pilotne raziskave. Neustrezne dejavnosti so enake kot pri predstavitvenih projektih, med drugim tudi velike naložbe, nakupi zemljišč in temeljne raziskovalne dejavnosti.

Trajanje

Pripravljalni projekti se bodo izvedli v načrtovalnem obdobju, predvidenem za razvoj/posodobitev politike, na katero se nanašajo.

Trajanje je torej lahko krajše (+/- 1 leto) ali daljše (2 leti ali več). Za vsako temo bo objavljeno idealno trajanje.

Proračun

Skupni strošek pripravljalnega projekta bi moral znašati med 500 000 in 3 000 000 EUR. Vendar se nižji ali višji strošek lahko upraviči s ciljem projekta in njegovimi pričakovanimi rezultati. Najvišji skupni strošek pa ne sme preseči 10 000 000 EUR.

Najvišji delež financiranja s strani Skupnosti bo znašal 50 % vrednosti skupnih upravičenih stroškov.

Proračunska sredstva so enaka kot pri predstavitvenih projektih – proračun za pripravljalne projekte ne bo presegel 5 % vrednosti proračunskih sredstev, dodeljenih projektom programa „LIFE-Okolje“.

Večdržavni pristop

Pripravljalni projekti morajo imeti večdržavni pristop. Geografski obseg projekta bo v veliki meri odvisen od ciljne tematike. Večdržavni pristop lahko zahteva večdržavno partnerstvo. Vendar pa to ni predpogoj za vse pripravljalne projekte. Projekt lahko na primer vključuje dejavnosti, namenjene različnim državam, izvaja pa jih lahko ena sama organizacija. Upravičene bodo izključno dejavnosti v državah članicah EU in državah kandidatkah.

Vključenost interesnih skupin

Državni organi, tehnična telesa in strokovne organizacije imajo lahko izredno pomembno vlogo pri zagotavljanju ugodnih rezultatov. Njihova pomoč ali neposredna vključenost lahko vodita k boljšim rezultatom. Poleg tega bodo sodelujoče interesne skupine v večji meri pospeševale bodoči razvoj politike, če temelji na rezultatih projektov, pri katerih sodelujejo. To lahko pomeni tudi dosledno uporabo načel upravljanja, kar zadeva razvoj politike EU. Predlagatelji morajo pri pripravi svojih projektov ta vidik ustrezno upoštevati. Podroben opis seznanjenosti in/ali vključenosti interesnih skupin bo zajet v projektnem predlogu.

Kraj in čas predložitve

Letno zbiranje predlogov se bo začelo po posvetovanju z odborom LIFE vzporedno z zbiranjem tistih za predstavitvene projekte. Predloge za pripravljalne projekte se bo predložilo neposredno Komisiji.

Komisija bo posredovala elektronski izvod vseh predlogov državnim organom.

Ocenjevanje predlogov

Predloge bodo ocenjevale službe Komisije. Države članice bodo obveščene po končanem ocenjevanju. Postopek ocenjevanja se bo izvajal na naslednji način:

Preverjanje upravičenosti

1. faza ocenjevanja (izbor)

2. faza ocenjevanja (merila za dodeljevanje):

— skladnost in kakovost,

— interes Skupnosti.

Dodeljevanje subvencij s strani Komisije

Prej izbrane predloge se lahko predloži v fazo revizije, namenjeno za izboljšanje projekta.

Projekti, ki uspešno zaključijo fazo revizije, bodo vključeni na seznam za končni izbor.

Komisija bo sprejela končno odločitev glede izbora in poslala sporazume o subvencijah projektom, ki bodo dokončno izbrani.

O zavrnjenih projektih se bo obveščalo v pisni obliki.

Odbor LIFE bo prejel natančne informacije o izbranem projektu.

Teme za leti 2005 in 2006

Sprememba podnebja

Cilj: poglavitni cilj je posodobitev Direktive 2003/87/ES „Trgovanje z emisijami toplogrednih plinov“ zaradi možne vključitve sedaj še ne zajetih sektorjev. Drugotni cilj bo ocena učinka obstoječe sheme trgovanja z emisijami toplogrednih plinov z namenom posodobitve te politike.

Pričakovani rezultat: projekt mora podati vse potrebne elemente ozadja, ki bodo omogočili pripravo takšne posodobitve, prav tako pa tudi potrebne podatke za določitev svojega vpliva na okolje, socialne razmere in gospodarstvo.

Cilj: analiza in ugotovitev vrzeli v obstoječih politikah v sektorju energetske učinkovitosti v zgradbah in napravah zaradi morebitnega razvoja novih politik in/ali posodobitve politike EU v tem sektorju. Ta analiza mora upoštevati tehnični napredek v tem sektorju.

Pričakovani rezultati: zaključena analiza vrzeli v obstoječih politikah s posebnim poudarkom na državah pristopnicah. Končni pričakovani rezultat je konkreten in podroben predlog za oblikovanje in/ali posodobitev politike EU v tem sektorju. Ta mora vsebovati potrebne podatke, ki bodo omogočili določitev vpliva na okolje, socialne razmere in gospodarstvo.

Čiste tehnologije

Cilj: razširitev Direktive IPPC 96/61/ES na intenzivno ribogojstvo.

Pričakovani rezultati: projekt mora podati vse potrebne elemente ozadja, ki bodo omogočili pripravo takšne posodobitve, prav tako pa tudi potrebne podatke za določitev svojega vpliva na okolje, socialne razmere in gospodarstvo.